“สุวันนีฯ“ ปลื้มขาย IPO วันแรกหมดเกลี้ยง พร้อมเทรดตลาดหุ้นลาว 11 ธ.ค.
SVN กระแสตอบรับดีอย่างล้นหลาม ปิดฉากยอดจอง 25 ล้านหุ้นหมดเกลี้ยงตั้งแต่วันแรก ที่ปรึกษาทางการเงินเผย นักลงทุนมั่นใจต่อปัจจัยพื้นฐานและศักยภาพในการดำเนินธุรกิจที่ทำมายาวนานกว่า 27 ปี พร้อมเข้าจดทะเบียนในตลาดหลักทรัพย์ลาววันที่ 11 ธันวาคมนี้อย่างแน่นอน
7 ธ.ค. 2558

นายนาริน สิละวงสิด ผู้อำนวยการ บริษัท หลักทรัพย์ล้านช้าง มหาชน หรือ LXS ในฐานะผู้จัดการการจัดจำหน่ายและรับประกันการจำหน่าย( Underwriter) หุ้นของ บริษัท สุวันนี โฮมเซ็นเตอร์ มหาชน หรือ SVN เปิดเผยว่า จากการเปิดให้นักลงทุนจองซื้อหุ้นสามัญเพิ่มทุนให้กับประชาชนทั่วไปเป็นครั้งแรก(IPO) จำนวน 25 ล้านหุ้นของบริษัท สุวันนี โฮมเซ็นเตอร์ มหาชน ในราคา 3,100 กีบ ในวันที่ 30 พฤศจิกายน  – วันที่ 1 และวันที่ 3 ธันวาคม 2558 ที่ผ่านมาปรากฏว่านักลงทุนให้ความสนใจจองซื้อหุ้นเข้ามาอย่างล้นหลามนับตั้งแต่เปิดให้จองซื้อหุ้น
“นับว่าเป็นอีกปรากฏการณ์หนึ่งที่ประสบผลสำเร็จอย่างสูง เนื่องจากพอเปิดให้จองซื้อหุ้นของ SVN นักลงทุนได้แสดงความสนใจเข้ามาจองซื้อหุ้นจนหมด ตั้งแต่วันแรกในการเปิดให้จองซื้อหุ้น สะท้อนให้เห็นว่านักลงทุนมีความเชื่อมั่นต่อปัจจัยพื้นฐานของธุรกิจและศักยภาพในการดำเนินธุรกิจของ SVN  เป็นอย่างดี” นายนาริน กล่าว
นายวัดดานา สุคะบันดิต รองประธานสภาบริหารและผู้อำนวยการใหญ่  SVN  เปิดเผยว่า บริษัทจะนำเงินที่ได้จากการระดมทุนไปขยายสาขาเพิ่มและส่วนหนึ่งจะนำไปเป็นเงินทุนหมุนเวียนในการดำเนินธุรกิจ ปัจจุบันบริษัทมีสาขาจำนวน 4 สาขา คือ สาขาโพนต้อง,สาขาสีไค, สาขาทุ่งขันคำ และสาขาท่งตูม
“อีก  3 สาขาที่จะขยายเพิ่ม คือ  สาขาเส้นทาง 450 ปี (นครหลวงเวียงจันทน์)  คาดว่าจะสามารถเปิดดำเนินการได้ในปี 2559 และอีก 2 คือ สาขาปากเซ แขวงจำปาสัก และสาขาปากซัน แขวงบ่อริคำไซ   จะเปิดดำเนินการได้ในปี 2560 ซึ่งการเปิดสาขาใหม่เเชื่อว่าจะครอบคลุมการให้บริการกับลูกค้าได้มากขึ้นและจะทำให้ผลการดำเนินงานของบริษัทเติบโตอย่างต่อเนื่องแน่นอน”นายวัดดานา กล่าว
ด้านนายสมภพ ศักดิ์พันธ์พนม ผู้อำนวยการ บริษัท หลักทรัพย์เอพีเอ็มลาว จำกัด หรือ APMLAO ในฐานะที่ปรึกษาทางการเงิน   เปิดเผยว่า ปัจจัยหลักที่ทำให้นักลงทุนสนใจจองซื้อหุ้น SVN อย่างมาก น่าจะมาจากบริษัทดำเนินธุรกิจก่อสร้างมายาวนานกว่า 27 ปี มีอัตราการเติบโตตามเศรษฐกิจของสปปลาว ผู้บริหารมีประสบการณ์ความเชี่ยวชาญในการทำธุรกิจและบริษัทยังมีพันธมิตรทางธุรกิจจากประเทศไทย ทั้งนี้หุ้นของบริษัท สุวันนี โฮมเซ็นเตอร์ มหาชน จะเข้าซื้อขายในตลาดหลักทรัพย์ ในวันที่ 11 ธันวาคม 2558 นี้และนับว่าเป็นหลักทรัพย์ลำดับที่ 5 ที่เข้าจดทะเบียนในตลาดหลักทรัพย์ลาว
“การเดินสายนำเสนอข้อมูลให้กับนักลงทุน (Road show) ของผู้บริหารและทีมงานที่ได้เดินทางไปนำเสนอข้อมูล ทั้งในสปป ลาวและต่างประเทศ ทำให้นักลงทุนเข้าใจถึงธุรกิจและแผนการขยายการลงทุนในอนาคตที่จะทำให้บริษัทมีการเติบโตอย่างแข็งแกร่งและเชื่อว่าเมื่อเข้าจดทะเบียนในตลาดหลักทรัพย์ลาวแล้วหุ้นของ SVN  จะสามารถสร้างผลตอบแทนให้กับนักลงทุนได้ในระดับที่เป็นที่น่าพอใจกับทุกฝ่าย “นายสมภพ กล่าว
อนึ่ง บริษัท สุวันนี โฮมเซ็นเตอร์ ประกอบธุรกิจจำหน่ายสินค้าและบริการทางด้านวัสดุก่อสร้าง ตกแต่งบ้าน และอาคารแบบครบวงจรซึ่งจัดจำหน่ายภายใต้ศูนย์การแสดงสินค้าขนาดใหญ่และทันสมัย (Showroom) ภายใต้เครื่องหมายการค้า “สุวันนี” ที่เป็นอันดับหนึ่งใน สปป. ลาว และยังจำหน่ายเครื่องมืออุปกรณ์ที่ใช้ในงานก่อสร้าง เฟอร์นิเจอร์ ลิฟท์และบันไดเลื่อน
ทั้งนี้ บริษัทมีผลการดำเนินงานย้อนหลัง 3 ปี ดังนี้คือ 2557 รายได้รวม 311.28 ตื้อกีบ ( 1,245.12 ล้านบาท) กำไรสุทธิ 21.33 ตื้อกีบ (85.33 ล้านบาท) ปี 2556 มีรายได้รวม 264.37 ตื้อกีบ (1,057 ล้านบาท) กำไรสุทธิ 14.18 ตื้อกีบ (56.74 ล้านบาท) และปี 2555 รายได้รวม 230.45 ตื้อกีบ ( 921.81 ล้านบาท) กำไรสุทธิ 10.64 ตื้อกีบ (42.56 ล้านบาท) อีกทั้งงวด 6 เดือน(ม.ค.-มิ.ย.) ของปี 2558 มีรายได้รวม 167.84 ตื้อกีบ(671.37 ล้านบาท) และมีกำไรสุทธิ 12.18 ตื้อกีบ(48.74 ล้านบาท)